Povzetek mnenja Evropskega nadzornika za varstvo podatkov o predlogu uredbe o geografskih označbah Evropske unije za vino, žgane pijače in kmetijske proizvode, shemah kakovosti za kmetijske proizvode

(2022/C 454/04)

(Celotno besedilo tega mnenja je na voljo v angleščini, francoščini in nemščini na spletišču ENVP https://edps.europa.eu)

Evropska komisija je 2. maja 2022 sprejela predlog uredbe o geografskih označbah Evropske unije za vino, žgane pijače in kmetijske proizvode, shemah kakovosti za kmetijske proizvode, spremembi uredb (EU) št. 1308/2013, (EU) 2017/1001 in (EU) 2019/787 ter razveljavitvi Uredbe (EU) št. 1151/2012 (v nadaljnjem besedilu: predlog).

Splošna cilja predloga sta zagotoviti učinkovito varstvo pravic intelektualne lastnine v Uniji, vključno z učinkovitimi postopki registracije, da bi pravično nagradili proizvajalce za njihova prizadevanja, in olajšati uporabo geografskih označb po vsej Uniji.

ENVP pozdravlja dejstvo, da predlog določa vloge Komisije in pristojnih organov držav članic pri obdelavi osebnih podatkov v postopkih iz tega predloga.

Hkrati priporoča, da se izrecno navede vloga Urada Evropske unije za intelektualno lastnino (EUIPO) kot skupnega upravljavca skupaj z Evropsko komisijo. ENVP poleg tega priporoča, da se predvidi dogovor, kot ga določa člen 28 Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (1) (EUDPR) in/ali člen 26 Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (2) (Splošna uredba o varstvu podatkov). V zvezi s tem ENVP priporoča, da se Komisiji podeli pooblastilo za sprejetje izvedbenega akta, ki bo zajemal podrobne dogovore za zagotavljanje skladnosti z zahtevami glede varstva podatkov.

ENVP priporoča, da se v samem predlogu opredelijo različne kategorije osebnih podatkov, ki jih je treba vključiti v podporno dokumentacijo, priloženo zahtevkom za registracijo, ugovorom in uradnim pripombam, izpiskom iz registra Unije in enotnemu dokumentu. V predlogu bi bilo treba tudi navesti, v katerih okoliščinah in/ali pogojih je treba dati javnosti na voljo katere kategorije osebnih podatkov, in jasno opredeliti, za katere cilje. Poleg tega ENVP priporoča, da se za omejitev izpostavljenosti osebnih podatkov javnosti oceni, ali bi bilo primerno uvesti postopek, po katerem bi imeli dostop do dodatnih kategorij osebnih podatkov, kot so kontaktni podatki, samo posamezniki, ki izkažejo pravni interes.

Nazadnje, ENVP meni, da bi bilo treba izbrano obdobje hrambe podatkov za dokumentacijo, ki se nanaša na preklic geografskih označb, dodatno utemeljiti.

1. UVOD

1. Evropska komisija je 2. maja 2022 objavila predlog uredbe Evropskega parlamenta in Sveta o geografskih označbah Evropske unije za vino, žgane pijače in kmetijske proizvode, shemah kakovosti za kmetijske proizvode, spremembi uredb (EU) št. 1308/2013, (EU) 2017/1001 in (EU) 2019/787 ter razveljavitvi Uredbe (EU) št. 1151/2012 (3) (v nadaljnjem besedilu: predlog).

2. Splošna cilja predloga sta: a) zagotoviti učinkovito varstvo pravic intelektualne lastnine v Uniji, vključno z učinkovitimi postopki registracije, in (b) povečati uporabo geografskih označb po vsej Uniji v korist podeželskega gospodarstva (4).

3. Predlog bi spremenil sedanji zakonodajni okvir za geografske označbe, da bi uskladil pravila, ki so skupna vsem sektorjem, zlasti postopke za registracijo imena ali spremembo specifikacije proizvoda, zaščito imen ter preglede in izvrševanje (5). Uvaja tudi sodelovanje Urada Evropske unije za intelektualno lastnino (v nadaljevanju: EUIPO) v postopku registracije. Natančneje, medtem ko bi bila ocena na nacionalni ravni še naprej v pristojnosti držav članic, bi urad EUIPO Komisiji zagotovil tehnično pomoč pri nadzoru zahtevkov in ugovorov na ravni EU (6).

4. To mnenje ENVP je izdano kot odgovor na posvetovanje Evropske komisije dne 23. maja 2022 v skladu s členom 42(1) uredbe EU o varstvu podatkov. V zvezi s tem ENVP poziva sozakonodajalce, naj v eno od uvodnih izjav predloga vključijo izrecno sklicevanje na to posvetovanje.

4. SKLEPNE UGOTOVITVE

23. Glede na navedeno ENVP: (1) pozdravlja izrecno imenovanje upravljavcev za obdelavo osebnih podatkov v postopkih, ki jih določa predlog; (2) priporoča, da se izrecno opredeli vloga urada EUIPO kot „skupnega upravljavca“ skupaj z Evropsko komisijo v skladu s členom 3 v smislu člena 28 uredbe EU o varstvu posameznikov pri obdelavi osebnih podatkov in člena 26 splošne uredbe o varstvu podatkov; (3) priporoča, da se v predlogu opredelijo kategorije osebnih podatkov, ki so potrebni za pravilno upravljanje postopkov registracije, spremembe ali preklica geografskih označb in zajamčenih tradicionalnih posebnosti, da se zagotovi, da je obdelava osebnih podatkov omejena na tisto, kar je neposredno pomembno in potrebno za doseganje določenih namenov predloga; (4) priporoča, da se v predlogu opredeli, katere kategorije osebnih podatkov bi morale biti javno dostopne, ter jasno opredeli, za katere namene in ali bi bilo treba predvideti postopek, s katerim bi zagotovili, da imajo dostop do dodatnih kategorij osebnih podatkov, kot so kontaktni podatki, samo posamezniki, ki izkažejo pravni interes; (5) brez dodatne utemeljitve priporoča skrajšanje predvidenega obdobja hrambe dokumentacije v zvezi z razveljavitvijo registracije geografskih označb, če gre za osebne podatke.

Bruselj, 18. julij 2022 Wojciech Rafał WIEWIÓROWSKI

(1) UL L 295, 21.11.2018, str. 39.

(2) UL L 119, 4.5.2016, str. 1.

(3) COM(2022) 134 final.

(4) COM(2022) 134 final/2, str. 2.

(5) COM(2022) 134 final/2, str. 4.

(6) COM(2022) 134 final/2, str. 10.